
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2009

	Nr.
	27/159 


R A P O R T

asupra proiectului de Lege privind aprobarea Ordonanţei de urgenţă a Guvernului nr. 170/2008 pentru modificarea Legii nr.51/1993 privind acordarea unor drepturi magistraţilor care au fost înlăturaţi din justiţie pentru considerente politice în perioada anilor 1945-1952, precum şi pentru modificarea art.213 alin.(1) lit.c) din Legea nr.95/2006 privind reforma în domeniul sănătăţii
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 145 din 2 martie 2009, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a guvernului nr. 170/2008 pentru modificarea Legii nr. 51/1993 privind acordarea unor drepturi magistraţilor care au fost înlăturaţi din justiţie pentru considerente politice în perioada anilor 1945-1952, precum şi pentru modificarea art. 213  alin.(1) lit.c) din Legea nr. 95/2006 privind reforma în domeniul sănătăţii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1437/17.11.2008)
· avizul favorabil al Comisiei juridice, de disciplină şi imunităţi (nr.31/263/10.03.2009)
· avizul favorabil al Comisiei pentru sănătate şi familie (nr.28/74/19.03.2009)
· avizul favorabil al Comisiei pentru drepturile omului, culte şi problemele minorităţilor naţionale (nr.25/222/19.03.2009)
· punctul de vedere al Guvernului (nr.1096/09.03.2009)
Proiectul de lege  are ca obiect de reglementare atât extinderea aplicabilităţii Legii nr.51/1993 şi după anul 1952, până în anul 1989, majorarea indemnizaţiei lunare de la 100 lei la 500 lei, cât şi modificarea art.213 alin.(1) lit.c) în sensul introducerii acestei categorii profesionale printre beneficiarii dreptului la asistenţă medicală gratuită.
Comisia propune Plenului Camerei Deputaţilor aprobarea proiectului de lege în forma prezentată de Senat având în vedere necesitatea respectării principiului Constituţiei privind egalitatea în faţa legii, întrucât şi după anul 1952 au fost îndepărtaţi din justiţie magistraţi, pe motive politice, ştiut fiind faptul că regimul totalitar comunist a săvârşit acte discreţionare pe întreaga lui durată. Majorarea indemnizaţiei este motivată de faptul că aceasta nu a fost supusă actualizării anuale şi nici indexării, în condiţiile acestei legi. Totodată prin completarea corespunzătoare a prevederilor art.213 alin.(1) lit.c) din Legea nr.95/2006 se restabileşte dreptul la asistenţă medicală gratuită prevăzut la art.1 alin.(2) din Legea nr.51/1993.
Proiectul de lege  face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din data de 24 martie 2009 au participat, în conformitate cu prevederile art.55 din Regulamentul Camerei Deputaţilor:
· d-l Cristian Irimie - Secretar de Stat, Ministerul Sănătăţii
· d-l Virgil Ojog - Secretar de Stat, Ministerul Justiţiei şi Libertăţilor Cetăţeneşti

· d-l Dragoş Panaitescu – consilier, Ministerul Justiţiei şi Libertăţilor Cetăţeneşti.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Proiectul de lege  a fost adoptat de Senat în şedinţa din 25 februarie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

